Baba met gesin herenig ná kaping | Netwerk24
Deur Sesona Ngqakamba, News24 02 Januarie 2020 21:45
Drie verdagtes word gesoek nadat ’n bakkie met ’n baba in gekaap is.
Die verdagtes het ’n Toyota Hilux Donderdagmiddag in KwaDabeka, Durban, gekaap en die vyf maande oue babameisie was steeds op die motor se agtersitplek toe hulle met die motor weggejaag het.
Die baba is later in die stoeltjie naby die Inanda-polisiekantoor opgemerk deur verbygaande polisiebeamptes, het Kyle van Reenen, woordvoerder van Marshall Security, gesê.
“Die Hilux is toegerus met ’n opsporingtoestel wat deur Netstar gemonitor is en die eienaar van die voertuig het inligting deur sy slimfoon aan die polisie en gemeenskapslede op WhatsApp begin deurgee terwyl die voertuig na die Inanda-gebied beweeg het,” sê Van Reenen.
Die voertuig is toe in die Amatikwe-gebied gevind.
Die baba is deur paramedici ondersoek en het geen beserings opgedoen nie. Sy is met haar gesin herenig.
Die voertuig is aan die polisie oorhandig vir verdere ondersoek.
’n Saak is egter nog nie aanhangig gemaak nie.
“Ek kan bevestig daar was so ’n voorval, maar geen saak is aanhangig gemaak nie. Die baba is gevind en die motor is later verlate gekry,” sê kapt. Nqobile Gwala, polisiewoordvoerder.
Meer oor: Kaping